ToekomsVenster: 'n Stukkie vrede in jou gemoed | Maroela Media
Hierdie tyd van die jaar is 'n mens nóg vis nóg vlees. Mens bevind jou midde verskeie realiteite.
Die jaar is bykans verby en daar is 'n arsenaal vol van dinge wat jy nog wou afhandel voordat 2018 die laaste asem uitblaas. Die nuwe jaar lê voor en iewers wil jy tyd en ruimte inruim om na te dink en te beplan. Mens kan darem nie 'n nuwe jaar sonder voorbereiding en 'n plan tegemoet gaan nie. Tussenin lê Kersfees en jy is so bang dat midde al die besig wees jy dalk selfs weereens die Kersboodskap vanweë te besig wees gaan mis.
As Kersfees met God se vrede te doen het, en dit het, dan moet daar darem 'n stukkie vrede in jou eie gemoed kom dink jy by jouself.
Maar ook wat Kersfees betref is daar tientalle voorbereidings wat getref moet word. Dit is tyd vir vriende en familie by uitstek en veral die kinders hoop dat daar 'n geskenk of wat onder die Kersboom sal wees. Ja, ons gaan nie vandag stry oor Kersbome en liggies en geskenke nie. Ons vertrou mekaar se harte en basta.
Natuurlik is dit ook vakansietyd en Suid-Afrika verhuis mos tydens vakansies. Ons doen dit selfs oor langnaweke. Noord gaan suid en suid kom noorde toe. Die Ventertjie is stampvol gepak en die motor lê laag op die teerpad van alles wat moet saamry.
Sjoe, 'n mens is sommer gedaan net om te dink oor alles wat moet en gaan gebeur. My wens is dat jy tyd sal maak om by jouself en by die Here te wees. Immers, jy skryf jou eie program en 'n mens hoef nie noodwendig alles te doen en reg te hê hoe lekker dit ook al sou wees nie.
Eerste dinge eerste. Diep asemhaal en uitblaas. Stadig. Nog 'n keer. Jy hoef nie alles vandag in te pas nie. Ontspan.